อัตราเงินเฟ้อเดือนกรกฎาคม 2564  ขยายตัวร้อยละ 0.45 ต่อเนื่องเป็นเดือนที่ 4
นายวิชานัน นิวาตจินดา รองผู้อำนวยการสำนักงานนโยบายและยุทธศาสตร์การค้า หรือ สนค.  เปิดเผยดัชนีราคาผู้บริโภค หรือเงินเฟ้อทั่วไปประจำเดือนกรกฎาคม 2564 ขยายตัวร้อยละ 0.45  เมื่อเทียบกับเดือนเดียวกันของปีก่อนเป็นการเพิ่มขึ้นต่อเนื่องเป็นเดือนที่ 4 ในอัตราที่ชะลอตัวลง โดยเป็นผลมาจากมาตรการลดภาระค่าครองชีพของรัฐบาล ทั้งการลดค่าไฟฟ้า น้ำประปา ในรอบเดือนกรกฎาคม – สิงหาคม 2564 การลดค่าเล่าเรียน-ค่าธรรมเนียมการศึกษาและการลดลงของราคาอาหารสดบางประเภท อาทิ เนื้อสุกร ไข่ไก่และผลไม้สด ตามความต้องการในช่วงล็อกดาวน์ ยังเป็นปัจจัยบั่นทอนที่ทำให้เงินเฟ้อในเดือนนี้ชะลอตัว ทำให้อัตราเงินเฟ้อเฉลี่ย 7 เดือนของปี 2564 เพิ่มขึ้นร้อยละ 0.83 อย่างไรก็ตาม เงินเฟ้อที่ขยายตัวในอัตราที่ชะลอตัวในเดือนนี้ สอดคล้องกับเครื่องชี้วัดเศรษฐกิจที่เกี่ยวข้องซึ่งขยายตัวในอัตราที่ชะลอตัวเช่นกัน อาทิ ยอดการจัดเก็บภาษีมูลค่าเพิ่มจากการนำเข้า ยอดจำหน่ายรถยนต์เชิงพาณิชย์และรถจักรยานยนต์ รวมถึงรายได้เกษตรกรและแม้ว่าเศรษฐกิจของไทยกำลังเผชิญกับวิกฤติโควิด-19 แต่การส่งออกสินค้าของไทยยังมีแนวโน้มปรับตัวดีขึ้นตามลำดับสำหรับแนวโน้มเงินเฟ้อทั่วไปในเดือนสิงหาคม 2564 คาดว่ามีแนวโน้มขยายตัวต่อเนื่องในระดับที่ไม่สูงมากนักเพราะมีปัจจัยสำคัญจากมาตรการลดค่าครองชีพผู้บริโภคของภาครัฐและราคาสินค้าเกษตรที่ยังมีโอกาสผันผวนตามสภาพอากาศ รวมถึงการแพร่ระบาดของโควิด-19 ยังคงส่งผลกระทบต่อกำลังซื้อและการใช้จ่ายของประชาชน ซึ่งเป็นแรงกดดันสำคัญต่ออัตราเงินเฟ้อของประเทศ อย่างไรก็ตาม แผนการจัดหาและการกระจายวัคซีนที่มีประสิทธิภาพและมีความชัดเจน รวมถึงมาตรการกระตุ้นเศรษฐกิจของภาครัฐที่ทยอยออกมาเพิ่มเติมอย่างต่อเนื่อง  น่าจะสนับสนุนให้อัตราเงินเฟ้อเคลื่อนไหวในกรอบเป้าหมายของธนาคารแห่งประเทศไทยกำหนดไว้คือ ที่ร้อยละ 1.0 – 3.0 ทั้งนี้กระทรวงพาณิชย์คาดการณ์ว่าเงินเฟ้อเฉลี่ยในปี 2564 จะอยู่ระหว่างร้อยละ 0.7 – 1.7 ค่ากลางอยู่ที่ร้อยละ 1.2 ซึ่งเป็นอัตราที่น่าจะช่วยสนับสนุนให้เศรษฐกิจไทยขยายตัวได้อย่างเหมาะสมและต่อเนื่อง หากสถานการณ์เปลี่ยนแปลงอย่างมีนัยสำคัญ จะมีการทบทวนอีกครั้ง